CELEX: 32021D1838
Language: lt
Date: 1634515200000
Title: Tarybos sprendimas (BUSP) 2021/1838 2021 m. spalio 18 d. kuriuo iš dalies keičiamas Sprendimas (BUSP) 2017/824 dėl Europos Sąjungos palydovų centro tarnybos nuostatų

2021 10 20   
               
               
                  LT
               
               
                  Europos Sąjungos oficialusis leidinys
               
               
                  L 372/24
               
            
         TARYBOS SPRENDIMAS (BUSP) 2021/1838
         2021 m. spalio 18 d.
         kuriuo iš dalies keičiamas Sprendimas (BUSP) 2017/824 dėl Europos Sąjungos palydovų centro tarnybos nuostatų
         EUROPOS SĄJUNGOS TARYBA,
         atsižvelgdama į 2014 m. birželio 26 d. Tarybos sprendimą 2014/401/BUSP dėl Europos Sąjungos palydovų centro ir kuriuo panaikinami Bendrieji veiksmai 2001/555/BUSP dėl Europos Sąjungos Palydovų centro įsteigimo (1), ypač į jo 8 straipsnio 5 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai, kaip Europos Sąjungos palydovų centro valdybos pirmininko, pasiūlymą,
         kadangi:
         
                     (1)
                  
                  
                     Europos Sąjungos palydovų centras (SATCEN) yra koordinuojamoms organizacijoms priklausanti Sąjungos agentūra. Atsižvelgiant į naujausią Europos Sąjungos Teisingumo Teismo praktiką, Europos Sąjungos palydovų centro tarnybos nuostatai, priimti Tarybos 2017 m. gegužės 15 d. Sprendimu (BUSP) 2017/824 (2) (toliau – SATCEN tarnybos nuostatai), turėtų būti suderinti su Pareigūnų tarnybos nuostatais ir kitų Europos Sąjungos tarnautojų įdarbinimo sąlygomis, nustatytomis Tarybos reglamentu (EEB, Euratomas, EAPB) Nr. 259/68 (3), taip pat su Europos gynybos agentūros tarnybos nuostatais (4). Visų pirma SATCEN tarnybos nuostatuose turėtų būti numatyta Europos Sąjungos Teisingumo Teismo jurisdikcija spręsti SATCEN ir jo darbuotojų ginčus taip pat, kaip bet kurio Sąjungos tarnautojo ir jo darbdavio ginčus.
                  
               
                     (2)
                  
                  
                     SATCEN direktoriaus pasiūlymu, SATCEN valdyba parengė SATCEN tarnybos nuostatų pakeitimus, kad juos priimtų Taryba,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimas (BUSP) 2017/824 turėtų būti pakeistas taip:
            
                        1)
                     
                     
                        VIII skyriaus antraštė pakeičiama taip:
                        „Apeliaciniai skundai“;
                     
                  
                        2)
                     
                     
                        28 straipsnis pakeičiamas taip:
                        
                           „28 straipsnis
                           Apeliaciniai skundai
                           
                              1.   Visi asmenys, kuriems taikomi šie Tarnybos nuostatai, gali prašyti direktoriaus, kad jis priimtų su jais susijusį sprendimą šiuose Tarnybos nuostatuose numatytais klausimais. Direktorius atitinkamam asmeniui praneša savo pagrįstą sprendimą per keturis mėnesius nuo prašymo pateikimo dienos. Jei pasibaigus tam laikotarpiui atsakymas į prašymą nebuvo gautas, laikoma, kad buvo priimtas sprendimas prašymą atmesti; šis sprendimas gali būti skundžiamas kitose dalyse nustatyta tvarka.
                           
                           
                              2.   Visi asmenys, kuriems taikomi šie Tarnybos nuostatai, gali direktoriui pateikti skundą dėl jiems nepalankaus veiksmo, kai direktorius priėmė sprendimą arba kai jis nesiėmė šiuose Tarnybos nuostatuose numatytos priemonės. Skundas turi būti pateiktas per tris mėnesius. Šis laikotarpis pradedamas skaičiuoti:
                              
                                          a)
                                       
                                       
                                          nuo akto paskelbimo dienos, jei tai bendro pobūdžio priemonė;
                                       
                                    
                                          b)
                                       
                                       
                                          nuo sprendimo pranešimo atitinkamam asmeniui dienos, bet jokiu būdu ne vėliau kaip nuo tos dienos, kai jis tokį pranešimą gavo, jei priemonė yra skirta konkrečiam asmeniui; tačiau jei su konkrečiu asmeniu susijęs aktas sukelia neigiamų pasekmių kitam asmeniui, laikotarpis to kito asmens atžvilgiu skaičiuojamas nuo tos dienos, kai jis susipažino su šiuo dokumentu, bet ne vėliau kaip nuo paskelbimo dienos;
                                       
                                    
                                          c)
                                       
                                       
                                          nuo laikotarpio, per kurį turi būti duotas atsakymas, pabaigos dienos, kai skundas pateikiamas dėl numanomo sprendimo dėl prašymo atmetimo, kaip numatyta 1 dalyje.
                                       
                                    
                           
                              3.   Direktorius praneša atitinkamam asmeniui apie savo pagrįstą sprendimą per keturis mėnesius nuo skundo pateikimo dienos. Jei pasibaigus tam laikotarpiui atsakymas į skundą nebuvo gautas, laikoma, kad buvo priimtas sprendimas atmesti skundą; šis sprendimas gali būti skundžiamas 5 dalyje nustatyta tvarka.
                              Gavęs neigiamą atsakymą, darbuotojas gali prašyti tarpininkavimo. Toks tarpininkavimas nėra privalomas.
                           
                           
                              4.   Tarpininką skiria direktorius trejų metų laikotarpiui, kuris gali būti pratęstas.
                              Tarpininkas yra kvalifikuotas nepriklausomas teisės ekspertas. Direktorius ir atitinkamas darbuotojas šiam ekspertui pateikia visus, jo manymu, bylai nagrinėti būtinus dokumentus.
                              Tarpininkas pateikia išvadas per du mėnesius nuo kreipimosi į jį dėl bylos dienos.
                              Tos išvados neprivalomos nei direktoriui, nei darbuotojui.
                              Jei su išvadomis nesutinka direktorius, tarpininkavimo išlaidas padengia SATCEM; jei su išvadomis nesutinka darbuotojas, jis padengia 50 % tarpininkavimo išlaidų.
                           
                           
                              5.   Visi SATCEN ir asmens, kuriam taikomi šie Tarnybos nuostatai, ginčai dėl tokio asmens nenaudai priimto akto, kaip tai suprantama 2 dalyje, teisėtumo priklauso Europos Sąjungos Teisingumo Teismo (toliau – Teisingumo Teismas) jurisdikcijai.
                              Finansinio pobūdžio ginčuose Teisingumo Teismo jurisdikcija yra neribota.
                              Darbuotojai gali Teisingumo Teismui pateikti apeliacinį skundą šiomis sąlygomis:
                              
                                          a)
                                       
                                       
                                          apeliacinį skundą Teisingumo Teismas priima tik tuo atveju, jei:
                                          
                                                      i)
                                                   
                                                   
                                                      skundą jau buvo pateiktas direktoriui pagal 2 dalies nuostatas ir per jomis nustatytą laikotarpį ir
                                                   
                                                
                                                      ii)
                                                   
                                                   
                                                      skundas buvo atmestas priimant eksplicitinį arba implicitinį sprendimą;
                                                   
                                                
                                    
                                          b)
                                       
                                       
                                          apeliacinis skundas pagal a punktą pateikiamas per tris mėnesius. Šis laikotarpis pradedamas skaičiuoti:
                                          
                                                      i)
                                                   
                                                   
                                                      nuo pranešimo apie sprendimą dėl skundo dienos arba
                                                   
                                                
                                                      ii)
                                                   
                                                   
                                                      jei skundžiamas implicitinis sprendimas, kuriuo atmestas pagal 2 dalį pateiktas skundas - termino, per kurį turi būti duotas atsakymas, pabaigos dieną; tačiau, jei skundas atmetamas eksplicitiniu sprendimų po to, kai jis buvo atmestas implicitiniu sprendimu, bet dar nepasibaigus apeliaciniam skundui pateikti skirtam laikotarpiui, apeliaciniam skundui pateikti skirtas laikotarpis pradedamas skaičiuoti iš naujo;
                                                   
                                                
                                    
                                          c)
                                       
                                       
                                          Nukrypstant nuo b punkto, atitinkamas asmuo, pateikęs skundą direktoriui pagal 2 dalį, gali nedelsdamas pateikti apeliacinį skundą Teisingumo Teismui, jei kartu su tokiu apeliaciniu skundu pateikiamas prašymas sustabdyti ginčijamo akto vykdymą arba patvirtinti laikinąsias priemones. Tokiu atveju pagrindinio ieškinio nagrinėjimas Teisingumo Teisme sustabdomas, kol skundas bus atmestas priimant eksplicitinį arba implicitinį sprendimą.“;
                                       
                                    
                        
                     
                  
                        3)
                     
                     
                        X priedas panaikinamas.
                     
                  
         
            2 straipsnis
            Šis sprendimas įsigalioja 2021 m. lapkričio 1 d. Jis skelbiamas Europos Sąjungos oficialiajame leidinyje.
         
         
            Priimta Liuksemburge 2021 m. spalio 18 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  OL L 188, 2014 6 27, p. 73.
         
            (2)  2017 m. gegužės 15 d. Tarybos sprendimas (BUSP) 2017/824 dėl Europos Sąjungos palydovų centro tarnybos nuostatų (OL L 123, 2017 5 16, p. 7).
         
            (3)  1968 m. vasario 29 d. Tarybos reglamentas (EEB, Euratomas, EAPB) Nr. 259/68, nustatantis Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas bei Komisijos pareigūnams laikinai taikomas specialias priemones (Tarnybos nuostatai) (OL L 56, 1968 3 4, p. 1).
         
            (4)  2016 m. rugpjūčio 4 d. Tarybos sprendimas (ES) 2016/1351 dėl Europos gynybos agentūros tarnybos nuostatų ir kuriuo panaikinamas Sprendimas 2004/676/EB (OL L 219, 2016 8 12, p. 1).